बेदिनो इं 30/11/2017 खालार बृहस्पतिखालि 4:00 रिंगासोआव औवारी, ग’यारी,आं आरो फिसाज्लाजों जों साब्रै थांनाय जादोंमोन। बेलासिनि 6:30 रिंगासोआव इंखं मावख’सिम जों सहैनायसै। दान्दिसे जिरायनायनि उनाव जोंनो आफादगिरिया चिकेन-पकरी, सानाभाजा आरो कफी बिहरनायसै। अब्ला आफादगिरिया जोंनो फ्लाइटनि टिकेत दाननो थाखाय कम्पिउटाराव मुखुब जादोंमोन। बे समावनो कफी लाबोयो, आरो होफैनाय रेजेंगा जामुखौ जों जायो। बे मुखुबथि समावनो आफादगिरिया बुंदोंमोन – “उजिर, नोंसोरनि फ्लाइटनि टिकेटखौ आलाराम गयारीजों जहाय सानैनि दाननोसै” अब्ला आं “जागोनदे” – होननानै बुंनायसै। मानोना, हादरारिनि गेजेराव आं खनसे खननै दाउबायदोंब्लाबो बायजो हादराव दाउबायहैनाय आंहा रोंग’थि गैया। बे बेलायाव आंनो सासे लोगोनि गोनांथि दं। खाइसेया कलकाटासिम ट्रैइनजों थांगोन आरो “नेताजी सुभाष चन्द्र ब’स इन्टरनेशनल एयार-पर्ट”आव ज जानानै गंसे फ्लाइटआवनो इन्दनेसियासिम थांगोन। नाथाय, ग’यारी आरो आं ट्रैइनजों टाइमनि जेबो गेरेन्टि गैया नंनानै गुवाहाटिनिफ्राय कलकाटा एयार-पर्टसिम फ्लाइटजोंनो थांनो जों थिरांथा लायो।